"Vaatamata sellele, et Riigikogu nõustus minu 2008. aasta juunis tehtud ettepanekuga ning ettepaneku täitmist võimaldavad ja esimese lugemise läbinud eelnõud seisavad menetluses, ei ole  Riigikogu pooleteise aasta jooksul viinud poliitilise välireklaami põhiseadusvastaseid sätteid põhiseadusega kooskõlla", nentis Indrek Teder. "Poliitilised erakonnad peavad selles neid endid teravalt puudutavas küsimuses leidma omavahel kokkuleppe välireklaami mõistlikuks reguleerimiseks. Mõistan, et sel aastal toimunud Euroopa Parlamendi valimiste ja kohaliku omavalitsuse volikogu valimiste õhustikus võis erakondadel olla raskendatud selles teemas kokkulepeteni jõudmine. Kuid põhiseadusvastasusele on  tähelepanu juhitud alates 2005. aastast, mil Riigikogu aktiivse valimisagitatsiooni ajal poliitilist välireklaami keelustavad ning keelu rikkumise eest vastutuse sätestavad seadusemuudatused vastu võttis. Põhiseadusvastastele sätetele läbi sõrmede vaatamine ei saa jätkuda ning põhiseadusega mulle pandud kohustust täites pean andma selle üle nelja aasta kestnud saaga Riigikohtu lahendada", ütles Teder.